Dôvodová správa

A.	Všeobecná časť

Podľa zákona Národnej rady Slovenskej republiky č. 221/1996 Z.z. o územnom  a správnom usporiadaní Slovenskej republiky v znení neskorších predpisov obec môže rozdeliť len vláda,  a to formou nariadenia. Rozhodnúť o rozdelení obce môže iba so súhlasom obce a na základe stanoviska príslušného krajského úradu. Rozdelením obce zaniká rozdeľovaná obec a vznikajú nové obce. Rozdeliť obce možno len s účinnosťou ku dňu konania všeobecných volieb do orgánov samosprávy obcí.
Každá obec musí mať svoj názov, určený v štátnom jazyku. Podľa § 4 ods. 2 zákona Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky určovať a meniť názov obce môže vláda nariadením; rozhodnúť o zmene názvu obce možno iba so súhlasom obce. Súhlas so zmenou názvu obce vyjadrili v platnom miestnom referende obyvatelia obce Ordzovany.
Na základe platného hlasovania obyvateľov časti obce Horná Potôň – Lúky, časti obce Malá Mača, časti obce Nový svet, časti obce Bádice, časti obce Štitáre a časti obce Žitavany podali obce Horná Potôň, Sládkovičovo, Reca, Nitra, Podhorany a Zlaté Moravce žiadosti o rozdelenie obce a vytvorenie nových obcí Potônske Lúky, Malá Mača, Nový Svet, Bádice, Štitáre a Žitavany. Žiadosť o rozdelenie, schválenú obecným zastupiteľstvom, podali obce prostredníctvom príslušných krajských úradov, ktoré k nim zaujali kladné stanoviská. Súčasťou každej žiadosti obce je dohoda o usporiadaní majetkových a ostatných vzťahov a dohoda o názve obce a sídle jej orgánov podľa § 2 ods. 3 zákona Slovenskej národnej rady č. 369/1990 Zb. o obecnom zriadení v znení neskorších predpisov.
Vzhľadom na to, že rozdelením obcí vzniknú nové obce, je potrebné tieto obce zaradiť do územného obvodu príslušného okresu, ktorý tvoria obce a vojenské obvody ustanovené v prílohe nariadenia vlády Slovenskej republiky č. 258/1996 Z.z., ktorým sa vydáva Zoznam obcí a vojenských obvodov tvoriacich jednotlivé okresy.
Návrh nariadenia vlády je v súlade s Ústavou Slovenskej republiky a so zákonom Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky v znení neskorších predpisov, na ktorého vykonanie je navrhnuté.
Navrhovaná právna úprava nepatrí medzi oblasti aproximácie s právom Európskej únie.

Doložka  zlučiteľnosti
návrhu nariadenia vlády s právom Európskej únie
___________________________________________________________________________
1.	Navrhovateľ nariadenia vlády:   Vláda Slovenskej republiky 

2.	Názov návrhu nariadenia vlády:
Nariadenie vlády Slovenskej republiky o rozdelení niektorých obcí, o zmene názvu obce Ordzovany a o zmene a doplnení nariadenia vlády Slovenskej republiky č. 258/1996 Z.z., ktorým sa vydáva Zoznam obcí a vojenských obvodov tvoriacich jednotlivé okresy v znení neskorších predpisov 
3.	V práve Európskej únie je problematika návrhu nariadenia vlády upravená v týchto dokumentoch:
      nie je upravená 

4.	Návrh nariadenia vlády svojou problematikou:
nepatrí medzi prioritné oblasti aproximácie práva uvedené v čl. 70 Európskej dohody o pridružení a nepatrí ani medzi priority odporúčané v Bielej knihe Komisie Európskych spoločenstiev
5.	Charakteristika právnych noriem Európskej únie, ktorými je upravená problematika návrhu nariadenia vlády:
Vzhľadom na tretí bod nie je možné uviesť charakteristiku príslušnej právnej normy Európskej únie.
6.	Vyjadrenie stupňa kompatibility návrhu nariadenia vlády s právnou normou Európskej únie:
Vzhľadom na tretí bod nie je možné vyjadriť stupeň kompatibility s príslušnou právnou normou Európskej únie.

B.	Osobitná časť

Čl. I
K § 1:
	Obsahom tohto ustanovenia sú konkrétne územné zmeny, a to rozdelenie obcí Horná Potôň, Sládkovičovo, Reca, Podhorany, Nitra a Zlaté Moravce a vznik nových obcí Horná Potôň, Potônske Lúky, Sládkovičovo, Malá Mača, Reca, Nový Svet, Podhorany, Bádice, Nitra, Štitáre, Zlaté Moravce a Žitavany.
	Nakoľko podľa § 3 ods. 3 zákona Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky v znení zákona č. 389/1999 Z.z. rozdelením obce zaniká rozdeľovaná obec a vznikajú nové obce, je potrebné všetkým novovzniknutým obciam určiť názvy. 

	K § 2:
	Mení sa doteraz platný názov obce Ordzovany.

Čl. II
	V tomto článku sa novelizuje  príloha nariadenia vlády Slovenskej republiky č. 258/1996 Z.z., ktorým sa vydáva Zoznam obcí a vojenských obvodov tvoriacich jednotlivé okresy v znení neskorších predpisov, pretože nové obce je potrebné z hľadiska správneho usporiadania štátu zaradiť do územných obvodov príslušných okresov. Taktiež je potrebné vykonať zmenu týkajúcu sa doterajšieho názvu obce Ordzovany.

Čl. III
	Účinnosť nariadenia vlády sa určuje v súlade s § 3 ods. 3 zákona Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky v znení zákona č. 389/1999 Z.z., s výnimkou zmeny názvu obce, ktorú možno vykonať už od 1. januára 2002.